Νηστίσιμη μακαρονάδα με σάλτσα από ταχίνι και τριμμένους ξηρούς καρπούς
Μια πεντανόστιμη, νηστίσιμη, ξηροκαρπάτη μακαρονάδα -τα αμύγδαλα και τα καρύδια υποκαθιστούν το τυρί- από τη μονή του Σινά.
1 πακέτο σπαγγέτι Νο 6, 1 μεγάλο ξερό κρεμμύδι, χοντροκομμένο, 2-3 σκελίδες σκόρδο, σε φετάκια, 4 ώριμες ντομάτες, τριμμένες, 1/2 κουτ. σούπας πελτές ντομάτας, λίγο κύμινο + καυτερή πάπρικα, σε σκόνη, 1 κουτ. σούπας ταχίνι, 1/2 κουτ. σούπας ξερός δυόσμος, τριμμένος , αλάτι, φρεσκοτριμμένο πιπέρι, λίγα αμύγδαλα και καρύδια, θρυμματισμένα και καβουρδισμένα
Για να φτιάξουμε την ταχινομακαρονάδα, σε ένα μπολάκι βάζουμε το κρεμμύδι και τα σκόρδα, αλατίζουμε και ανακατεύουμε με το χέρι.Σε μια μέτρια κατσαρόλα βάζουμε τα κρεμμύδια, τα σκόρδα και 1 φλιτζ. τσαγιού νερό και τα αχνίζουμε σε μέτρια προς χαμηλή φωτιά για περίπου 15 λεπτά, μέχρι να σωθεί το νερό και τα υλικά να μαλακώσουν.Προσθέτουμε τις ντομάτες, τον πελτέ, το κύμινο και την πάπρικα, δυναμώνουμε τη φωτιά και αφήνουμε τη σάλτσα να πάρει μία βράση.Μισοσκεπάζουμε την κατσαρόλα και βράζουμε πάντα σε δυνατή φωτιά για περίπου 15 λεπτά. Χαμηλώνουμε τη φωτιά καλά και σιγομαγειρεύουμε για άλλα 30 λεπτά, ανακατεύοντας τακτικά. Αν χρειαστεί, προσθέτουμε λίγο νερό. Η σάλτσα πρέπει να είναι ελαφρώς υδαρής. Ρίχνουμε το ταχίνι, ανακατεύουμε και αποσύρουμε από τη φωτιά. Πολτοποιούμε τη σάλτσα με το ραβδομπλέντερ (ή στον πολυκόφτη).Βράζουμε τα ζυμαρικά σε άφθονο αλατισμένο νερό, σύμφωνα με τις οδηγίες της συσκευασίας. Τα βράζουμε λίγο πριν σερβίρουμε, γιατί, αν κρυώσουν, θα κολλήσουν όταν ρίξουμε την ταχινόσαλτσα.Τα στραγγίζουμε και τα αδειάζουμε σε μεγάλο μπολ.Προσθέτουμε τη σάλτσα και τον δυόσμο και ανακατεύουμε καλά. Σερβίρουμε αμέσως την ταχινομακαρονάδα σκορπίζοντας σε κάθε μερίδα (αν θέλουμε) αμύγδαλα και καρύδια θρυμματισμένα και καβουρδισμένα.
Ζυμαρικά,Ξηροί καρποί,Ταχίνι,Νηστίσιμα,Αγία Αικατερίνη,Νηστεία,Όρος Σινά